Mix-xellug għal-lemin: Is-Sur Bert KOENDERS, Ministru għall-Affarijiet Barranin tan-Netherlands u s-Sur Aslov SIRODJIDIN, Ministru għall-Affarijiet Barranin tat-Taġikistan. L-Unjoni Ewropea u r-Repubblika tat-Taġikistan kellhom il-ħames laqgħa tal-Kunsill ta' Kooperazzjoni fis-16 ta' Frar 2016. Matul il-Kunsill ta' Kooperazzjoni, il-Kummissjoni Ewropea reġgħet affermat l-impenn tagħha li tipprovdi lit-Taġikistan €251 miljun bħala finanzjament ġdid għall-iżvilupp għall-perjodu 2014-2020. Il-fondi ser jiffokaw fuq setturi kruċjali għat-tkabbir u l-istabbiltà soċjali, bħall-iżvilupp rurali, is-saħħa u l-edukazzjoni, li huma partikolarment importanti fl-ambjent ekonomiku attwali li qed jinfirex fl-Asja Ċentrali Il-Kunsill ta' Kooperazzjoni reġa' afferma wkoll l-impenn taż-żewġ partijiet li jsaħħu r-relazzjonijiet f'għadd ta' oqsma ta' kooperazzjoni, u ħa rendikont tal-progress li sar mir-raba' laqgħa tal-Kunsill ta' Kooperazzjoni bejn l-UE u r-Repubblika tat-Taġikistan f'Novembru 2013. L-UE enfasizzat li sabiex isir żvilupp fit-Taġikistan, huwa essenzjali li jkun hemm politika miftuħa bbażata fuq ir-rispett għad-drittijiet tal-bniedem u l-libertajiet fundamentali. Il-Kunsill ta' Kooperazzjoni tenna l-importanza ta' implimentazzjoni komprensiva tal-Istrateġija tal-UE għall-Asja Ċentrali, kemm fuq livell reġjonali kif ukoll dak nazzjonali, u laqa' l-parteċipazzjoni attiva tat-Taġikistan fl-inizjattivi reġjonali tal-UE għall-Asja Ċentrali. Ġew diskussi żviluppi f'dak li jirrigwarda t-tliet inizjattivi ewlenin tal-Istat tad-Dritt, l-Edukazzjoni, u l-Ambjent; u lil hinn minn dan, kwistjonijiet ta' importanza reċiproka bħar-riformi politiċi u amministrattivi, l-istat tad-dritt u d-drittijiet tal-bniedem, il-libertà tar-reliġjon, ir-relazzjonijiet kummerċjali u ekonomiċi, u s-sigurtà tal-fruntiera. Il-Kunsill ta' Kooperazzjoni indirizza wkoll l-iżviluppi reġjonali fis-settur tal-enerġija kif ukoll sfidi relatati mas-sigurtà, inklużi l-ġestjoni tal-fruntieri u r-radikalizzazzjoni. L-Istabbiltà tal-Asja Ċentrali hija ta' interess komuni għat-Taġikistan u l-UE, u l-partijiet ser jaħdmu biex iżidu l-kooperazzjoni tagħhom f'dan il-qasam. Fil-Kunsill ta' Kooperazzjoni, l-UE kienet irrappreżentata mis-Sur Bert KOENDERS, Ministru għall-Affarijiet Barranin tar-Renju tan-Netherlands, li aġixxa bħala kap tad-delegazzjoni tal-UE. Id-delegazzjoni tat-Taġikistan kienet immexxija mis-Sur Sirodjidin ASLOV, Ministru għall-Affarijiet Barranin tat-Taġikistan. Is-Sur Aslov ser jiltaqa' wkoll mar-Rappreżentant Għoli tal-Unjoni għall-Affarijiet Barranin u l-Politika ta' Sigurtà, is-Sinjura Federica Mogherini. It-Tlieta, 16 ta' Jannar.